Δήμος Λέσβου

Ο Δήμος Λέσβου ήταν δήμος της περιφέρειας Βορείου Αιγαίου που περιλάμβανε τη Λέσβο και τις γειτονικές της νησίδες. Δημιουργήθηκε με το Πρόγραμμα Καλλικράτης από την συνένωση των προϋπαρχόντων δήμων του νησιού, των δήμων Μυτιλήνης, Μανταμάδου, Αγιάσου, Αγίας Παρασκευής, Ερεσού-Αντίσσης, Πολιχνίτου, Πλωμαρίου, Πέτρας, Μήθυμνας, Λουτροπόλεως Θερμής, Καλλονής, Ευεργέτουλα, και Γέρας. Η έκταση του νέου Δήμου ήταν 1633,83 τ.χλμ και ο πληθυσμός του 86.436 μόνιμοι κάτοικοι, σύμφωνα με την Απογραφή του 2011. Έδρα του δήμου ορίστηκε η Μυτιλήνη. Καταργήθηκε τον Σεπτέμβριο του 2019 όταν και διασπάστηκε σε δύο Δήμους : 1. Δήμος Μυτιλήνης 2.Δήμος Δυτικής Λέσβου  (Πρόγραμμα Κλεισθένης 1)

Η διάσπαση του δήμου αποτελούσε πάγιο αίτημα των κατοίκων της Λέσβου από την εποχή που εφαρμόστηκε το Πρόγραμμα Καλλικράτης. Έτσι, με τροπολογία που παρουσιάστηκε στις 25 Φεβρουαρίου 2019 από το Υπουργείο Εσωτερικών, αποφασίστηκε η διάσπαση του Δήμου, από τον Σεπτέμβριο του 2019 και με την ανάληψη των νέων δημοτικών αρχών που  προέκυψαν από τις δημοτικές και περιφερειακές εκλογές 2019, σε δύο Δήμους:

 Δήμος Μυτιλήνης με έδρα τη Μυτιλήνη, που  περιλαμβάνει τις δημοτικές ενότητες Μυτιλήνης, Αγιάσου, Πλωμαρίου, Λουτροπόλεως Θερμής, Ευεργέτουλα και Γέρας, και

 Δήμος Δυτικής Λέσβου με έδρα την Καλλονή, που  περιλαμβάνει τις δημοτικές ενότητες Καλλονής, Μανταμάδου, Αγίας Παρασκευής, Ερεσού-Αντίσσης, Πολιχνίτου, Πέτρας και Μήθυμνας.

Δημοτικές Ενότητες
 Δημοτική Ενότητα Μυτιλήνης
 Δημοτική Ενότητα Μανταμάδου
 Δημοτική Ενότητα Αγιάσου
 Δημοτική Ενότητα Αγίας Παρασκευής
 Δημοτική Ενότητα Ερεσού-Αντίσσης
 Δημοτική Ενότητα Πολιχνίτου
 Δημοτική Ενότητα Πλωμαρίου
 Δημοτική Ενότητα Πέτρας
 Δημοτική Ενότητα Μήθυμνας
 Δημοτική Ενότητα Λουτροπόλεως Θερμής
 Δημοτική Ενότητα Καλλονής
 Δημοτική Ενότητα Ευεργέτουλα
 Δημοτική Ενότητα Γέρας

 Δήμαρχοι Λέσβου 
2011-2014: Δημήτρης Βουνάτσος
2014-2019 Σπύρος Γαληνός

 Δήμαρχοι Μυτιλήνης 
 2019-σήμερα: Ευστράτιος Κύτελης
 Δήμαρχοι Δυτικής Λέσβου 
 2019-σήμερα: Ταξιάρχης Βέρρος

Πηγές
 Πρόγραμμα Καλλικράτης - ΦΕΚ Α87 της 07/06/2010
 Απόφαση 45892 του Υπ. Εσωτερικών, Αποκέντρωσης & Ηλεκτρονικής Διακυβέρνησης - ΦΕΚ Β1292 της 11/08/2010
 Υπουργείο Εσωτερικών, σχέδιο Καλλικράτης
 ΑΠΟΚΛΕΙΣΤΙΚΟ – Σπάσιμο Δήμων: Ιδού η Τροπολογία, airetos.gr, τελευταία προβολή στις 6 Απριλίου 2019


Λεσβου